khistorydata/jeongjo-sjw-relations huggingface dataset:
정조 0년
行副司直趙明鼎疏曰。伏以。嗚呼天乎。我大行大王。奄棄臣民。時日流邁。因山膈月。率土含生。莫不奔走悲號。伏惟我殿下。孝思出天。攀慕慟割。其何能堪抑。臣頑甚冥甚。尙遲褥蟻。回思四十年恩渥。只有血涕之無從。嗚呼天乎。玆曷故焉。仍念臣衰病聾聵。不能事事。數旬之內。荐速嚴旨。惶隕之極。杜門訟愆。乃於千萬夢寐之外。忽伏承特敎收敍。仍有科弊獻議之命。臣感激嚴畏。不敢辭避。忙急構呈。草草不成樣矣。愧悚之心。迨不自已。追伏聞月初賓對。已有所開示聖意者云。儘如是。則臣言之庸庸碌碌。誠不滿一笑矣。筵席語祕。雖未得其詳。而第此事至重且大。積弊所在。雖不得不隨加釐改。而若其大更張大變通。則恐不可遽議也。伊日聖敎。若果以爲盡革諸科。只存大比。則聖意所存。豈不誠巍巍卓卓。而臣愚死罪。竊以爲言其事則殆近矯過。論其時則不免太早。且其通變存革之際。或不能一一允當則緣法生奸。其流之弊。反不如不改之爲愈矣。臣固知聖敎所及。只出於臨筵咨度之意。來頭取捨而矯革者。未必盡如當日之敎。而新法旣完之後。則言之無益。玆將過慮之忱。敢陳先事之說。事貴有漸。戒在快心。惟聖明更加三思。勿以先入爲主。益加愼重。益勤諮諏。先就見法中從便釐正。以救目前之急。若其大更張大變通之擧。則姑俟聖學之益高。聖化之益隆。從容徐議。務歸至當。恐爲萬全之計。抑臣之獻議中。如簡科擧。減額數。大比之分屬講製等諸事。似聞僉議。幾盡詢同。無容架疊。而若其一經之試講。群議設或有參差者。臣意則以爲不可無。蓋臣亦非以此規。爲盡善盡美。顧今之世。僥倖爲能。悠泛成習。閭閻之間。將絶讀書種子。此實非細憂。今若設此節拍。使其勉强讀書。能誦一經。則其爲效。似勝於全不開卷。而始言講不便者。今皆曰。中廢可惜。則亦不可謂全無所補。至於面試一節。人或以爲太傷迫切。或以爲有欠待士之道。而臣意則決知其不然。蓋科場之棘圍。試紙之封䌤。究其始。亦豈爲待士之美規。而旣已設科策士之後。其勢不得不如此。今若依殿試例。其赴試入格者。使之咸聚大庭。各以所入格之文。分坐製進。則有何毫分嫌礙之端耶。當此衰末之世。人心貿頑。變詐百出。干戚之舞。恐不能解平城之圍。若無此面試一法。則雖有他良規美制。決無可行之道。莫如斷而行之之爲宜。生進之欲爲抽栍而面試者。亦有其說。蓋防奸覈實之道。人多則必不能精約。且大科旣設面試。則小科獨不可異同。生進之榜。各限二十人。抽栍落點。試取於大庭。一如大科之爲。則亦有何難便難行之端乎。臣之此論。自以爲然煞費商量。而若不究臣意之所在。則驟見者必以爲迂闊不可行。故玆復索言之。且臣非敢以一得之愚。爲必可用。亦不敢望聖明之曲加採施。而若欲就今之法。從便釐正。則惟此所獻。或不知於大逕庭而太孟浪矣。伏乞聖明。克恢採蕘之量。無孤獻芹之誠焉。嗚呼。臣性本疎迂。才又短淺。其於當世之務。實無所曉解。而惟其愛君憂國之心。得之天賦。至老靡化。歷數目下諸弊。竊以爲科法之紊亂。言路之閉塞。財用之耗竭。終必爲危亂之兆。故愚不自量。乃敢以汲汲通變之意。累瀆於大行之朝。又嘗警咳於銅樓之席。伏想聖明。亦必記有之矣。科擧之弊。方在詢問釐正之中。無容更議。至於開言路。則粵自代聽之初。至于監宁之日。其所以優容開導。明示來諫之意者。可謂靡不用極。而筵席之上。章牘之間。未聞有匡救君德之言。此殆由於政令施措之動中機宜。姑無可以諫止者耳。然若以古人憂治世憂明主之心。兼附責備之義。則亦豈無可規而可勉者耶。臣故以爲言路未盡開也。此聖明所宜反省而加勉處。抑群下之從違。必隨聖意之所向。蓋人君臨事定計之後。凡有咨詢。必以合於意者爲是。而以不合於意者爲非。此必然之勢也。從違之間。喜忤立判。彼在任使之列者。雖或有別般意見。而事之得失。旣不關於渠身之利害。則聖意所定。孰敢違拂。甘自陷於見忤之科哉。由是而雷同苟合。駸駸然終歸於出言莫矯之域。則其國豈不殆哉。此實爲今古之通患。而在今世爲尤甚。故臣敢先事而極言之。惟聖明深加警惕。必以傳所謂有言逆于予志。必求諸道。有言遜于予志。必求諸非道。作爲聽言之要符。無或以自聖自用之意。參錯於其間。則宗社幸甚。臣民幸甚。若夫節財用一事。卽今擧行。皆是萬萬不獲已者。撙節二字。姑無可論。而本來蕩然之經費。猝當此許多事役。其東覓西貸。艱辛苟且之狀。可以推知矣。然命令一下。有司之臣。忙急奉行。姑未見其十分渴乏之形。則雖以聖明宿諳其弊。或不無挨過緩視之慮。此甚可悶。伏惟聖志卓然。無事不念。無弊不矯。其於當革而可廢者。斷然行之。無所牽礙。雖以頃日諸宮房釐革之擧觀之。亦足見聖意之一出於裁省。而臣以爲。節財用三字。言之雖易。而行之實難。蓋其糾結棼錯。積以累百年。若欲行量入爲出之政。則人心波動。沮毁百端。若干減損之政。又不足爲矯捄之方。此臣所謂不可易言者也。在聖上。必須以衛文侯大布大帛之心爲心。其所委任而責成者。亦必得剛確諳鍊。不撓不動者。然後可以行之無疑。惟聖明熟量而審處焉。鳴呼。臣年迫七旬。死亡無日。塞免坯蟄。眞所謂尸居餘氣。況値大聖人礪新政之日。妄欲以區區陳腐之談。仰溷聰聽。極知其可笑。人必目之以老妄。而顧此一脈泯之前。竊自以有懷無隱。補拾袞闕。爲一半分報效之圖。炳然衷赤。可質天日。伏乞聖明。恕其愚而憐其志焉。臣無任屛營祈懇之至。答啓字
정조 0년
丙申六月十三日。兼春秋張顯慶。義禁府啓目。金宗大議處。啓。傳曰。依允。
정조 0년
義禁府啓目。中官金尙澤。莫重藥房啓辭。持而不傳。因傳敎拿處。傳旨內辭緣。旣已遲晩。依先朝受敎。照律。何如。啓。傳曰。中官乏人。所坐且輕。付過放送爲良如敎。
정조 0년
丙申六月十三日辰時。朝上食陪祭入侍時。同副承旨柳戇。假注書徐龍輔。記事官卜台鎭文采五。都廳林得浩。以次陪進。上自廬次。詣殯殿中排設廳。視膳訖。行朝上食。儀註上同上還廬次。上曰。他承旨與禮判入侍。賤臣承命而出。與行都承旨徐浩修。禮曹判書鄭尙淳進伏。上曰。科擧初試。亦爲之乎。尙淳曰。俄以單子入啓矣。上曰。武科初試額數幾人。知入。賤臣承命而出。還奏曰。一百人云矣。命書傳敎曰。庭試初試取人。當有幾人下敎。而鄕試旣用增廣初試之數。漢城試宜無異同。今番庭試初試取人。依春末增廣初試數爻擧行。而其中館試。名實俱無。可謂無義之無義。元額一百十人中。館試五十人計減事。分付。命退。諸臣以次退出。
정조 0년
丙申六月十三日酉時。上御廬次。副提調持湯劑入侍時。左承旨洪國榮。假注書徐龍輔。記事官卜台鎭文采五。醫官慶絢。以次進伏訖。絢進湯劑。上進御。上曰。出仕禁府都事入侍。賤臣承命而出。與禁府都事朴右源進伏。上曰。都事誰之至親乎。右源曰。朴在源之弟矣。上曰。罪人見之乎。右源曰。臣則自外只爲荐棘。故未見其面矣。上曰。罪人處有何隨往之人乎。右源曰。聞諸地方官則有四人隨往云矣。上曰。隨往之人。皆錄名以來乎。右源曰。臣則忙急上來。故未及錄名。而使本道監司錄名上送矣。右源先退。上曰。荐棘都事隨往之書吏羅將中。一名待令。可也。命書傳敎曰。望奠相値。秋科有下詢事。次對進定於明日。命退。承史以次退出。
정조 0년
丙申六月十三日酉時。上御廬次。左承旨入侍時。左承旨洪國榮。假注書柳孟養。記事官卜台鎭文采五。以次進伏訖。上曰。注書勞問而來乎。臣孟養對曰。臣伏承聖敎。馳往山陵役處勞問後。傳宣下敎。與都監堂上眼同募軍工匠等處施賞而來矣。上命國榮讀公事訖。命退去。諸臣以次退出。
정조 0년
丙申六月十三日戌時。上御廬次。坐直承旨入侍時。同副承旨柳戇。假注書徐龍輔。記事官卜台鎭文采五。以次進伏訖。命讀禁府公事書判付。上曰。荐棘羅將之隨來罪人之書札。甚可駭痛矣。戇曰。誠一變怪事矣。臣意則以爲。來時旣有受來之書札。則去時豈無受去之書札乎。事係非細。伏願亟命嚴鞫得情。以杜後弊焉。上曰。刑曹郞廳聽傳敎時。以去時受去書札與否。亦爲問目事。分付。命退。承史以次退出。
정조 0년
行都承旨徐浩修坐直。左承旨洪國榮藥院直。右承旨徐有慶病。左副承旨金文淳坐。右副承旨申大升坐。同副承旨柳戇坐直。注書一員未差尹翊東病。假注書柳孟養奉命在外徐龍輔藥院直。事變假注書吳翰源仕直。
정조 0년
徐浩修啓曰。大臣備局堂上依下敎來待矣。
정조 0년
柳戇啓曰。判義禁蔡濟恭。持朴右源供辭。依下敎來待矣。
정조 0년
傳于柳戇曰。訓將及禁將緘辭推考。斯速申飭。
정조 0년
傳于徐浩修曰。吏曹佐郞兪彦鎬尹弘烈。一竝從重推考。更爲催促。若不入來。直捧禁推傳旨。
정조 0년
傳于徐浩修曰。吏郞禁推分揀。更爲催促。期於申前受香。
정조 0년
傳于洪國榮曰。祭官有下敎事。吏郞使之入侍。
정조 0년
傳于洪國榮曰。吏郞催促。何其緩耶。下人申飭。
정조 0년
傳于徐浩修曰。吏曹佐郞入來後。仍令省記。使之來呈於閤外。
정조 0년
傳于洪國榮曰。奉審禮堂留待。
정조 0년
傳于洪國榮曰。都承旨與禮判入侍。
정조 0년
吏曹口傳政事曰。以宋煥億爲兵曹正郞。
정조 0년
傳于徐浩修曰。時値極熱。外梓宮奉詣時。轝士軍人。令醫司各別看檢。而救療等事。亦令着實擧行。明當廉察。如有疎漏之弊。該官員隨現論罪。以此嚴飭。俾無一民顚仆之患。五部及轝士從事官處。亦爲嚴飭。
정조 0년
傳于徐浩修曰。轝士從事官及五部官員。兩醫司掌務官處。各別申飭。軍人中或有有病而不善救療之弊。則當嚴處。以此更爲分付。從事官則仍令入侍。
정조 0년
傳于徐浩修曰。徑先呼望。追入軍號。事異常例。哭班進去承旨竝推考。不飭注書。亦爲推考。使令査出除汰。
정조 0년
柳戇啓曰。判義禁蔡濟恭。持柳義養草供。依下敎來待矣。傳曰。入侍。
정조 0년
傳于柳戇曰。騎馬八匹立之。
정조 0년
傳于柳戇曰。諸承旨入侍。
정조 0년
備忘記。傳于柳戇曰。不卜日卽爲祈晴事。回諭于江原監司金夏材。
정조 0년
金文淳。以山陵都監京郞廳。以摠護使言啓曰。外梓宮奉詣吉日。退定於今十五日。臣今日依前例。除肅拜進詣陵所之意。敢啓。答曰。知道。
정조 0년
申大升。以工曹言啓曰。大行大王殯殿供上。丙申三月初十日成服日。七月十三日返虞日至。進排炭燒木杻炬杻木。別單啓下矣。因山敎是。退定於來七月二十八日。返魂日至。更爲分定書入之意。敢啓。答曰。知道。
정조 0년
金文淳。以禮曹言啓曰。傳曰。時雨成霖。跨朔不霽。言念民事。極爲焦慮。況今外梓宮奉詣。亦不能如期。尤庸悶然。考之前例。亦有可據。祈晴之擧。有不可遲待立秋。不卜日十五日設行。齋官另擇事。分付事。命下矣。依聖敎。四門禜祭。今十五日爲始。三日而止事。知委。何如。答曰。允。
정조 0년
柳戇。以刑曹言啓曰。書吏羅將從輕重嚴繩事。命下矣。大明律主守敎囚反異條云。司獄官典獄卒。敎令罪囚變亂事情及通傳言語出入人罪者。以全罪論。同罪人罪名例云。隨從者減一等。羅將文仁樞。加刑一次後。依此律施行。遠地定配於平安道熙川郡。書吏咸舜恭。杖一百。徒三年。定配於慶尙道慈仁縣。竝卽押送之意。敢啓。答曰。知道。羅將待五日之限。加刑定配。
정조 0년
丙申六月十四日。兼春秋張顯慶。義禁府啓目。金宗大照律。以大明律不應爲條。大典推斷條。杖一百收贖公罪。啓。傳曰。依允。
정조 0년
義禁府啓目。都事朴右源。不能檢下。隨行羅將。潛受逆謙之私書。走傳於復命之前。此實前所未有之事。所當請刑是乎矣。旣有持供以奏之命。上裁。何如。啓。傳曰。不能束下。有此前所未有之事。況荐棘狀啓來到後浹望。而復命亦極怠慢是置。不可以不知。分揀放送。議處爲良如敎。
정조 0년
義禁府啓目。朴右源不能檢下。已極可駭。稽緩復命。亦涉怠慢。其在嚴紀綱杜後弊之道。不可薄勘而止。以此照律。何如。啓。傳曰。依允。
정조 0년
丙申六月十四日卯時。朝奠陪祭入侍時。右副承旨申大升。假注書徐龍輔。記事官卜台鎭文采五。都廳李秉模。以次陪進。上自廬次。詣殯殿中排設廳。視膳訖。行朝奠。儀註上同上還廬次。諸臣以次退出。
정조 0년
丙申六月十四日卯時。上御興政堂。大臣備局堂上引見入侍時。領議政金陽澤。左議政金尙喆。右議政鄭存謙。仁陽君李景祜。漢城判尹具善復。行司直蔡濟恭。行戶曹判書鄭弘淳。行司直金漢耆。禮曹判書鄭尙淳。兵曹判書李徽之。刑曹判書李溎。行副護軍李漢膺。漢城左尹尹得養。行副護軍李柱國。戶曹參判金華鎭。吏曹參判權噵。行副司直徐有隣。行副司直鄭一祥。大司諫洪檍。執義李一曾。司諫李在學。掌令柳榮鎭。持平李濟萬趙德潤。副校理鄭宇淳。正言姜。行都承旨徐浩修。假注書徐龍輔。記事官卜台鎭文采五。以次進伏訖。陽澤曰。潦雨一向支離。聖體。若何。上曰。一樣。陽澤曰。王大妃殿氣候。何如。上曰。一樣。陽澤曰。惠慶宮氣候。何如。上曰。一樣。陽澤曰。外梓宮今日當爲移奉。而雨勢如此。道路泥滑。不可不姑觀日勢而移奉矣。上曰。雨勢如此。今日則似難移奉矣。尙喆曰。雨水太過。農形可悶。雖因山前。祈淸祭設行則似好矣。上曰。聞禮判所言。則立秋前。不得行祈晴祭云。然否。陽澤曰。雖於立秋之前。雨水若太過。則或有已行之前例。而丁丑年因山前。亦有行祈雨祭之例矣。今此雨水太過。農形一時可悶。不可不早爲祈晴祭矣。上曰。然則行之好矣。上曰。忠淸道增廣初試。何以區處則爲好耶。陽澤曰。依京試例。以今春封𦇯。令都事試取則似好矣。命書傳敎曰。諸道初試。旣以各道榜目用之。其在一視之道。不可異同。忠淸右道。未及拆榜。封置試券云。依京司以收券爲錄名。設場試取。時任都事改差。其代另加擇擬事。分付該曹。上曰。八月陵幸時。欲爲永祐園酌獻禮。而一日之內。不爲値暮乎。陽澤曰。若早爲出宮。則似不値暮矣。陽澤曰。丁丑因山。時當盛暑。轝士軍人。多有病傷之弊。故其時有賜給藥物之命。今亦依丁丑年例。令醫司優給藥物。以爲救療之地。何如。上曰。依爲之。出擧條陽澤曰。義州府尹李亨逵。屢呈辭狀。病亦難强。水原府使沈頤之。其父病長在牀席。勢難離側供職云。竝爲許遞。何如。上曰。依爲之。出擧條陽澤曰。訓鍊大將張志恒。昨日濬川坐起。稱病不爲來參。果是實病。則前一日參訓局褒貶。今日賓對。初欲入來而不來。其非實病。推此可知。武臣之偃便。其宜警飭。從重推考。何如。上曰。依爲之。存謙曰。旣有言端。故仰達矣。武將例兼濬堂。而昨日貶坐。俱不進參。極涉未安。公頉外懸病武將。一竝從重推考。何如。上曰。公頉外武將。一竝緘辭。從重推考。出擧條尙喆曰。丁字閣靈座靈寢所排滿頂骨平牀及高欄牀。喪禮補編儀節條。有山陵都監新造之敎。而末後受敎。則以殯殿所排者。仍用於山陵爲敎。今番何以爲之乎。上曰。依受敎擧行。可也。出擧條尙淳曰。今日若雨晴。則奉外梓宮一節。入來稟之乎。上曰。雨若小晴。直爲下直。可也。徽之曰。取考庚子甲辰謄錄。則因山時挾靈轝砲手一百名。前後射隊軍兵八百名。皆以訓局軍兵擧行矣。今亦依此擧行乎。敢稟。上曰。依爲之。出擧條徽之曰。取考丁丑謄錄。則傳敎中禁軍傳語。置之。此後雖非親隨靈轝之時。只定禁軍一人。下玄宮狀聞飛傳。其餘禁軍傳語勿爲擧行事。載於補編矣。今亦依此擧行乎。敢稟。上曰。依爲之。出擧條徽之曰。取考謄錄。則因山時陵所周回。設網子設布帳。晝停所。只設布帳事。令京畿監司及守禦廳擧行矣。今番依此擧行。何如。上曰。依爲之。出擧條華鎭曰。景慕宮園儀排草。送于柳義養。則柳義養謂有情勢。還爲送之。何以爲之乎。上曰。此不可以情勢推托者。還爲給之。可也。尙淳曰。向日筵中。以禜祭事有所下詢。而其時則雨勢不多。故以不必行之意。仰達矣。今則雨勢太支離。害於農事。自臣曹以行祭之意。草記擧行乎。上曰。雨勢如此。不可不卽行禜祭。命書傳敎曰。時雨成霖。跨朔不霽。言念農事。極爲焦慮。況今外梓宮奉詣。亦不能如期。尤庸悶然。考之前例。亦有可據。祈晴之擧。有不可遲待立秋。不卜日十五日設行。齋官另擇事。分付。命吏判出去擧行。命禮判出去差除。命浩修讀刑曹草記。命書傳敎曰。不特此罪人。此等之習。大係紀綱。不可尋常處之。令該曹當該書吏羅將從輕重嚴繩。命浩修讀柳義養御史時書啓。上曰。大臣之意。何如。陽澤曰。此雖出畏厚謙氣焰而然。安得無罪。上曰。任希雨李命彬。皆已被罪。獨於義養。豈可屈法乎。命書傳敎曰。大臣雖有所奏。予則曰。雖未知鄭錫達治績之果如書啓。而七十餘州邑宰。豈無出於錫達之右者哉。然則奉使無狀。不獨任希雨。李命彬當之。可也。其他鄙瑣之事。其在綜核之道。亦不可置之䵝昧之科。前御史柳義養方帶館職。本職改差。下該府嚴問口招。登對以聞。又命書傳敎曰。受香於今日。則今日內謝恩。然後可以擧行。吏郞申飭行公。又命書傳敎曰。予欲嚴處。而事在令前。二軍色郞廳洪文海。姑先罷職。其代另加擇擬。口傳差出事。分付。檍一曾在學榮鎭濟萬德潤宇淳啓曰。請文女按律處斷。措辭見上上曰。不允。又啓曰。請厚謙快正王法。其母依律處斷。措辭見上上曰。不允。又啓曰。請礪山府竄配罪人洪麟漢絶島安置。措辭見上上曰。不允。又啓曰。請付處罪人申晦亟施遠竄之典。措辭見上上曰。不允。檍一曾在學榮鎭濟萬德潤啓曰。請聖國尙魯諸子亟施當律。措辭見上上曰。不允。一曾榮鎭濟萬德潤啓曰。請黑山島充軍罪人趙德昌依律處斷。措辭見上上曰。不允。又啓曰。請大靜縣爲奴罪人金壽賢依律處斷。措辭見上上曰。不允。又啓曰。請鏡城府定配罪人洪述海依律處斷。措辭見上上曰。不允。又啓曰。請東萊府定配罪人元義孫依律處斷。措辭見上上曰。不允。又啓曰。請罪人金曄嚴刑島配。措辭見上上曰。不允。檍在學啓曰。請南海縣圍籬安置罪人具庠。更令王府嚴鞫得情。快正王法。措辭見上上曰。不允。又啓曰。請大靜縣爲奴罪人金壽賢。更令王府拿鞫嚴問。依律處斷。措辭見上上曰。不允。又啓曰。請副司直洪龍漢爲先削職。措辭見上上曰。不允。檍啓曰。各道寺刹之稱以願堂者。不知創於何時。而近益浸廣。殆遍域中。此雖出於僧徒之積困官役。依藉保存之計。而至於私奉位版。擅行享祀。則其爲䙝瀆。莫甚於此。請命一竝禁斷。各營邑侵漁僧徒之弊。亦爲嚴飭。上曰。予欲下敎。猶嫌太速而未果。聞此啓辭。予庸嘉乃。闢異端卽我朝家法。寺刹之稱以願堂者。已極未安。而至於建閣。造主住之。擅奉享事。事之不敬。莫甚於此。先朝亦嘗靳許於諸宮房手本。予所仰覩。以故龍洞宮之美篁寺。曩予在儲之日。亦已撤毁。況今正風俗之日。其所有補於世敎者。固當靡不用極。禮判旣承下敎。依此一竝還屬本宮。可也。檍一曾在學榮鎭濟萬德潤宇淳所懷。厚賊滔天之勢。今猶未已。至令羅卒。先於復命。傳其私札。此已萬萬驚駭。而餘威所及。又不知做出何樣禍機。則假息一日。隱憂百端。三司之請。決不可許久靳兪。以長其凶圖。而且其母之姑不忍按法。臣敢不仰揣聖意。而城闉之內。一向偃處。則亦一國家之禍根。爲先城外安置。斷不可已也。上曰。予意各有所在矣。以上出擧條命退。諸臣以次退出。
정조 0년
丙申六月十四日申時。上御廬次。藥房副提調持湯劑入侍時。副提調洪國榮。假注書柳孟養。記事官卜台鎭文采五。醫官慶絢。以次進伏訖。上曰。吏郞終不入來乎。國榮曰。今方入來云矣。上曰。注書出去。吏郞禁推傳敎。姑勿頒布。兩吏郞入侍事。分付。吏曹佐郞兪彦鎬尹弘烈進前。上曰。兪彦鎬則雖初見。聞名久矣。尹弘烈則自春坊時熟知之銓郞復舊。意蓋深矣。通望銓注之任。不輕而重。須善爲之也。國榮曰。銓郞之任。公平雅正。然後可能稱其識矣。此銓郞則非但公平雅正。文學才猷。非比尋常。復設初可謂得人矣。上曰。然矣。命入祭報府。命國榮讀之。讀訖。命吏郞先退。上曰。諸承旨姑勿申退事。分付。絢奉湯劑進前。上進御。命退去。諸臣以次出。
정조 0년
丙申六月十四日申時。上御廬次。禮判入侍時。禮曹判書鄭尙淳。行都承旨徐浩修。假注書徐龍輔。記事官卜台鎭文采五。轝士從事官金聖和。以次進伏訖。上曰。禮曹參判入侍。賤臣承命而出。與禮曹參判沈履之進伏。上曰。昨聞轝士軍有一名致傷者云。不至大段受傷乎。聖和曰。皮膚略有傷處。而不至大段受傷矣。上曰。今日外梓宮移奉時。轝士軍抄出乎。聖和曰。抄出等待矣。上曰。明當廉察。而若有不謹之事。轝士從事官。當重繩。惕念擧行。可也。聖和先退。上曰。今日雨勢似晴。外梓宮可以移奉耶。尙淳曰。俄者畿伯。令拔馬往返。看審道路。如不大段泥濘。則今日當移奉云矣。上曰。禜祭事已爲擧行乎。尙淳曰。擧行矣。尙淳先退。上曰。貢膳定例。皆已釐正乎。履之曰。其中有稟定事矣。列乾紅蛤及乾加魚。在外邑爲弊端。而在國家似甚不緊。何以爲之乎。上曰。拔之。可也。命退。諸臣以次退出。
정조 0년
丙申六月十四日酉時。上御廬次。判義禁都承旨同爲入侍時。判義禁蔡濟恭。行都承旨徐浩修。假注書徐龍輔。記事官卜台鎭文采五。以次進伏訖。命讀禁府柳義養供辭。上曰。其時柳義養書啓。判禁見之否。濟恭曰。臣得見之。而所褒者太過矣。命書傳敎曰。觀此所供。張皇支蔓。非供伊訴。不但有欠。置對之體。其所發明。湊合杜撰。全不別白。大抵褒啓。鄭錫達。豈必有常時面分而然哉。渠意似出畏怯之致。以知養爲從弟。則欲其避厚謙之怨者。不是大罪。所可駭者。身爲御史。尙州之邑不封庫。則於渠可謂無恩而無怨。若此則避厚謙之怨足矣。不此之爲。專事褒美於錫達。今乃以首褒趙載萬。爲發明之端。考之書啓之褒辭。孰優孰劣。文書皎然。焉可誣也。其他瑣瑣鄙謗。旣不可以贓汚論者。況在淸朝敦厚之道。不欲以有傷盤劍之風者。迫問於繡衣。向所列罪狀。足可懲勵。前御史柳義養。以此議處。上曰。明日則値齋不得開坐。今日內議處。可也。濟恭先退。上曰。大提學祭文。如已盡製。直爲入侍。他承旨與祈雨祭祭官入侍。賤臣承命而出。與左承旨洪國榮。祭官李秉模沈有鎭金履正申應顯進伏。浩修先退。上曰。欽哉欽哉。禁酒禁草等事。亦爲各別申飭。可也。祭官先退。大提學李徽之追入。進禜祭祭文。徽之先退。上曰。諸承旨竝入侍。賤臣承令而出。與行都承旨徐浩修。左副承旨金文淳。右副承旨申大升。同副承旨柳戇進伏。上曰。都承旨馳詣興仁門。左承旨馳詣敦義門。左副承旨馳詣肅靖門。右副承旨馳詣崇禮門。摘奸以來。出榻敎命退。諸臣以次退出。
정조 0년
丙申六月十四日二更四點。上御廬次。左承旨入侍時。左承旨洪國榮。假注書徐龍輔。記事官卜台鎭文采五。以次進伏訖。國榮曰。臣敬奉聖敎。馳詣敦義門摘奸。祭物祭井精潔。諸執事。進排官無頉。禁酒禁草等事。獻官着實申飭矣。上曰。夜已深乎。國榮曰。二更四點矣。命退。承史以次退出。
정조 0년
丙申六月十四日五更三點。上御廬次。左副承旨入侍時。左副承旨金文淳。假注書徐龍輔。記事官卜台鎭文采五。以次進伏訖。上曰。外梓宮已爲奉去云耶。文淳曰。未得知之矣。命書傳敎曰。待明朝宣傳官一人發送。外梓宮役事始役形地。問于摠護使。狀啓受來。轝士軍人。能無傷病之人乎。亦爲問于摠護使以奏。又命書傳敎曰。外梓宮奉詣陵所時刻已屆。天又雨霽。無事進發。而無事渡涉於泥濘之處乎。以撥馬禁軍一人。定送到陵所前。先於注書入送事。分付。文淳曰。臣敬奉聖敎。馳詣肅靖門禜祭所摘奸。諸執事無頉。而進排官中當部都事不爲待令。祭井尙不修淨矣。命書傳敎曰。爲民替禱。方此虔誠。則進排官中當部都事不爲待令。祭井尙不修淨。人事之不能修於下若此。安得望神道之應於上。雖未知事故之如何。不可無罪。當該官員。事過後拿處。命退。承史以次退出。
정조 0년
行都承旨徐浩修坐。左承旨洪國榮藥院進。右承旨徐有慶坐。左副承旨金文淳坐。右副承旨申大升坐直。同副承旨柳戇坐直。注書一員未差尹翊東病。假注書柳孟養藥院進徐龍輔仕直。事變假注書吳翰源仕。
정조 0년
大殿王大妃殿惠慶宮中宮殿望祭罷後。政院玉堂單子問安。答曰。罔極。
정조 0년
大殿王大妃殿惠慶宮中宮殿望祭罷後。藥房口傳問安。答曰。罔極。
정조 0년
大殿王大妃殿惠慶宮中宮殿望祭罷後。朝廷二品以上六曹堂上大司憲大司諫宗班單子問安。答曰。罔極。
정조 0년
傳于金文淳曰。咸鏡監司留待。
정조 0년
傳于洪國榮曰。自初不捧政院問安。當該承傳色。越俸一等。
정조 0년
洪國榮。以禮曹言啓曰。卽接孝陵參奉所報。則本陵陵上西邊曲墻六尺許。今日卯時量。向外傾壞云。陵上曲墻。有此傾壞之患。不可無慰安之擧。慰安告由文。不卜日今十七日擧行。本曹堂上郞廳。依前例進去奉審後。稟處。何如。傳曰。允。
정조 0년
金文淳。以吏曹言啓曰。明日全羅道進香時大祝。前正言李弘濟塡差。而時無職名。令該曹口傳付軍職。何如。傳曰。允。
정조 0년
徐浩修。以御營廳言啓曰。本廳從事官及諸將校今丙申年春夏等褒貶。當爲等第。而都提調臣金致仁奉命出疆。限內不得磨勘之意。敢啓。答曰。知道。
정조 0년
備忘記。傳于洪國榮曰。近日畿甸使客旁午。小民之疲於奔命。如入目中。諸陵寢雨漏處。待立秋補修。則禮曹堂郞奉審之行。太涉文具。徒煩廚傳。皆令待補修時進去。此外別星之支供等節。因山前務遵節省。以爲畿氓一分息肩之道事。分付。
정조 0년
徐浩修。以軍器寺官員。以都提調意啓曰。本寺官乙未秋冬等褒貶。因都提調有故。不得磨勘矣。今番殿最時。當爲一體追行等第。而其時官員。已多遞去。不得磨勘之意。敢啓。傳曰。知道。
정조 0년
洪國榮。以禮曹言啓曰。社稷署各陵殿園墓本曹郞廳四學童蒙敎官典牲署掌樂院禮賓寺歸厚署通禮院東西氷庫奉常寺校書館司譯院典醫監觀象監圖畫署官員等今丙申年春夏等褒貶等第以入。而宗廟署弘文館藝文館春秋館承文院成均館東西活人署內醫院惠民署東關王廟南關王廟官員等褒貶。各其司都提調提調堂上有故。不得一時磨勘之意。敢啓。傳曰。知道。
정조 0년
申大升。以兵曹言啓曰。本曹今春夏等褒貶啓本中刀擦二處之意。敢啓。傳曰。知道。
정조 0년
徐有慶。以忠勳府言啓曰。今丙申年春夏等褒貶。當爲磨勘。而本府有司堂上綾恩君臣具明明。方在身病中。限內不得爲之之意。敢啓。傳曰。知道。
정조 0년
金文淳。以戶曹言啓曰。本曹郞廳及所屬各司官員今丙申春夏等褒貶。依前例磨勘以入。而軍資監則提調有故。不得磨勘。至於司宰監濟用監平市署內贍寺。五部去乙未秋冬等褒貶。因各其司提調漢城府堂上有故。限內不得磨勘矣。今則其時官員。旣多遷轉。有難考績。依近例蕩滌。何如。傳曰。知道。
정조 0년
又以耆老所言啓曰。本所有司堂上臣沈鏽。方在身病中。今春夏等褒貶啓本。限內不得封進之意。敢啓。傳曰。知道。
정조 0년
申大升。以刑曹言啓曰。典獄署今春夏等褒貶。本曹參議與刑房承旨當爲磨勘。而參議李普觀服制不進。限內不得磨勘以入之意。敢啓。傳曰。知道。
정조 0년
徐浩修。以吏曹言啓曰。曹所屬宗簿寺。司饔院官員等矣今丙申年春夏等褒貶。當爲等第。而因提調有故。不得磨勘之意。敢啓。傳曰。知道。
정조 0년
金文淳。以禮曹言啓曰。本曹所屬各司官員今春夏等褒貶等第時。司譯院祿官啓本中刀擦三處之意。敢啓。傳曰。知道。
정조 0년
徐有慶。以禮曹言啓曰。今此本曹褒貶時。恭陵令李雨培。弘陵參奉趙廷獻。與判書臣鄭尙淳。有應避之嫌。不得同參。臣秉鼎獨爲磨勘。別單書入之意。敢啓。傳曰。知道。
정조 0년
柳戇。以兵曹言啓曰。本曹今春夏等褒貶等第磨勘以入。而所屬訓鍊院官員等褒貶。因本院堂上有故。不得一體磨勘之意。敢啓。傳曰。知道。
정조 0년
申大升。以工曹言啓曰。本曹今丙申春夏等褒貶。當爲磨勘。而判書臣李重祜山陵都監堂上進。參判臣鄭履煥。陳疏在外。限內不得爲之之意。敢啓。傳曰。知道。
정조 0년
大司憲李聖圭。執義李一曾。司諫李在學。掌令柳榮鎭。持平李濟萬趙德潤。校理朴天衡。副校理鄭宇淳。正言姜。副修撰李獻慶啓曰。請文女按律處斷。又啓曰。請厚謙快正王法。其母依律處斷。又啓曰。請礪山府竄配罪人洪麟漢絶島安置。又啓曰。請付處罪人申晦亟施遠竄之典。答三司曰。不允。措辭見上
정조 0년
大司憲李聖圭。執義李一曾。司諫李在學。掌令柳榮鎭。持平李濟萬趙德潤。正言姜啓曰。請聖國尙魯諸子亟施當律。答曰。不允。措辭見上
정조 0년
掌令柳榮鎭啓曰。請黑山島充軍罪人趙德昌依律處斷。又啓曰。請大靜縣爲奴罪人金壽賢依律處斷。又啓曰。請鏡城府定配罪人洪述海依律處斷。又啓曰。請東萊府定配罪人元義孫依律處斷。又啓曰。請罪人金曄嚴刑島配。答曰。不允。措辭見上
정조 0년
司諫李在學啓曰。請南海縣圍籬安置罪人具庠。更令王府嚴鞫得情。快正王法。又啓曰。請大靜縣爲奴罪人金壽賢。更令王府拿鞫嚴問。依律處斷。又啓曰。請副司直洪龍漢爲先削職。答曰。不允。措辭見上
정조 0년
副司直趙明鼎疏曰。伏以。臣坯蟄聾聵之中。過聽傳說。妄謂諸科幾盡革罷。處分不日將下。特以憂悶之忱。略陳愼重之意。至於開言路節財用。乃是臣素所蓄積。而亦嘗警咳於离席者。故竝附先事之戒。及承批旨。有下廟堂稟處之敎。臣於此。誠不勝訝惑。臣疏上款。雖論科事。而臣與諸臣之所獻議者。俱在香案之前。則獨臣此疏之先下廟堂。已是格例之外。若其下二段。戒在方來。此惟在聖心之存者。而本不關於廟堂之覆奏。則何爲而有此命也。蕘說之不屑賜答。臣心只增惶愧。何敢抗顔煩瀆。而第此事頗有關係。伏惟聖人作而萬物覩。德音孔昭。朝野咸聳。數月之間。風采丕變。無若丹朱之戒。庶幾更發於吁咈之際矣。不幸臣陳腐之談。偶未槪聽。人將曰。彼夫也是雷肆舊僚。積幾年侍講者。而草草規勉之語。尙不得一字之答。如吾疎逖者。尤何敢妄有云云。則是以臣一疏之故。遂閉四方之口。其爲害。殆甚於訑訑之拒人。則臣雖萬被誅戮。將何以贖其罪乎。言路開閉。實關有國興替。其端至微。流弊甚大。此臣所以冒嫌冒死。不得不更言者也。伏乞聖明。深思徐究。無以臣愚而廢其言。益恢來諫之量。益勉進學之方。俾聖德益光。聖化益隆。則臣雖夕死。可以無憾。斷斷此心。庶蒙天日之鑑燭。而旣言而又言之。愚不知止。狂妄猥越。臣尤死罪。臣無任屛營祈懇之至。謹昧死以聞。答曰。省疏具悉。卿疏之批。首言盡卿意見。則可謂悅卿言矣。末曰下廟堂稟處。可謂用卿言矣。庶不負卿恢拓地步之請矣。又見卿章。斷斷之言。良足以見卿眷眷之悃。予庸嘉之。卿須亮悉。
정조 0년
丙申六月十五日。兼春秋張顯慶。義禁府啓目。前御史柳義養。身爲御史。嶺南七十州之中。以鄭錫達爲治最。以公廨修改爲褒。其心之出於畏怯。明若觀火。奉使無狀之罪。於是乎著矣。以此照律。何如。啓。傳曰。依允。
정조 0년
丙申六月十五日卯時。望奠陪祭入侍時。行都承旨徐浩修。左承旨洪國榮。右承旨徐有慶。左副承旨金文淳。右副承旨申大升。同副承旨柳戇。假注書徐龍輔。記事官卜台鎭文采五。都廳林得浩。以次陪進。上自廬次。詣殯殿中排設廳。視膳訖。行望奠。儀註上同上還廬次。諸臣以次退出。
정조 0년
丙申六月十五日辰時。上御興政堂。吏兵房承旨持殿最。禮房承旨同爲入侍時。行都承旨徐浩修。左承旨洪國榮。左副承旨金文淳。假注書徐龍輔。記事官卜台鎭文采五。以次進伏訖。上曰。工房承旨及事變注書同爲入侍。賤臣承命而出。與右副承旨申大升。事變假注書吳翰源進伏。命讀各道各司褒貶。上曰。咸鏡監司入侍。翰源承命而出。與咸鏡監司趙重晦進伏。命國榮讀宣諭。上曰。以一道之任委卿。卿其懋哉。重晦先退。讀殿最訖。命書傳敎曰。貶坐之無端不參。先朝飭敎。何等至嚴。而職在從班之臣。有此不參之事。李祖源情勢似然。其外不參侍從禁推。又命書傳敎曰。京山之童濯。職由於松禁之疎緩旣曰疎緩。則姑恕可乎。予意以爲。參軍之罪。不可與元戎一時不參貶坐比也。領相之意。予莫曉也。何待草記。參軍尹衡德下考施行。又命書傳敎曰。今番忠淸水營宮材木輸納之船。隨載隨敗。幾乎無一完船。水使當觀緘答而處之。不能盡心戎備之。守令邊將。不可無示警。貶目點下。皆以次考施行。又命書傳敎曰。全羅右水使崔景岳褒貶啓本。宮人族屬。掖隷出身。擧皆專事純褒。至於朴壽景之倖逭邦憲者。亦可純褒乎。該水使爲先緘辭。從重推考。此啓本還下送。令監司更以實績等勒。又命書傳敎曰。昨聞中官所奏。今年內侍考講。自春徂夏。一不擧行。今年削講事。考例稟請。故予已許之。然則敎官題目之着意勸課。訓講無怠等語。殆不襯似。大臣筵奏。向者飭敎之意焉在。褒貶赴坐吏曹判書徐命善。參判權噵。從重推考。等第勿施。內侍講之不爲。非渠之故。則敎官勿置下等。待來年設講後計仕事。分付。勿出朝報文淳曰。卽伏見禮曹今春夏等褒貶啓本。則兼引儀玄啓寅等第。致勤點下。殊無嚴明殿最之意。禮曹判書鄭尙淳。參議李秉鼎。竝推考警責。何如。上曰。依爲之。出擧條文淳曰。卽伏見各道今春夏等褒貶啓本。則鐵山府使李延喆。楚山府使李徽遠。慶興府使鄭觀采。北靑府使李德傳。文川郡守柳雲羽。高原郡守金烜。綾州牧使吳鉉胄。長城府使金恒柱。礪山府使趙嶫。高敞縣監金就大。務安縣監權禛。長水縣監金安默等等第。致勤點下。咸鏡監司則守令又無一人居下。殊無嚴明殿最之意。平安監司徐命膺。咸鏡監司韓光會。全羅監司李普行。竝推考警責。何如。上曰。依爲之。出擧條浩修曰。卽伏見今春夏等褒貶啓本。則忠淸水使金麟瑞。全羅水使洪和輔。北兵使柳鎭夏邊將等第。致勤點下。黃海水使具以謙。南兵使金相玉。邊將無一人居下。殊無嚴明殿最之意。竝推考警責。何如。上曰。依爲之。出擧條命退。承史以次退出。
정조 0년
丙申六月十五日申時。上御廬次。坐直承旨入侍時。右副承旨申大升。事變假注書吳翰源。記事官卜台鎭文采五。以次進伏。上命承旨讀趙明鼎疏。命書之曰。重臣趙明鼎之疏批下二款。亦以下廟堂稟處。重臣再疏自引。而予之初意。則大臣摠百官而董庶務。言路之開閉。必當委之臺閣。財用之慳費。亦當責之有司。是爲稟處之道也。蓋欲以重臣之言。不歸於空蕩蕩也。仍命招入自陵所馳來禁軍。下詢曰。外梓宮何時奉安於陵所乎。禁軍對曰。今日午後安奉矣。又敎曰。轝士軍無致傷之人乎。對曰。別無致傷者。而一二人中暑顚仆。不至大端矣。上曰。汝何處居生乎。對曰。平壤矣。上曰。從事官着實擧行乎。對曰。衝泥奔奏。善爲擧行矣。命賤臣持入趙明鼎初疏批答。承旨讀奏訖。退出。
정조 0년
丙申六月十五日申時。上御廬次。藥房入侍時。左承旨洪國榮。假注書徐龍輔。記事官卜台鎭文采五。醫官慶絢吳道炯。以次進伏訖。上曰。近來鼻部有小腫。久不差完。此非腫之毒類乎。道炯曰。此乃一時外風所祟。非大段毒腫矣。上曰。何以治之則爲好耶。道炯曰。若以蜜餠等屬付之。則自然差完矣。絢進湯劑。上進御。上曰。夕奠當親奠。陪祭諸臣待令。命退。承史以次退出。
정조 0년
丙申六月十五日酉時。夕奠陪祭入侍時。右副承旨申大升。假注書徐龍輔。記事官卜台鎭文采五。都廳林得浩。以次陪進。上自廬次。詣殯殿中排設廳。視膳訖。行夕奠。儀註上同上還廬次。諸臣以次退出。
정조 0년
丙申六月十五日酉時。上御廬次。都監堂上入侍時。魂殿都監堂上金漢耆。左承旨洪國榮。假注書徐龍輔。記事官卜台鎭文采五。以次進伏訖。上曰。因山時玄纁。以幾尺用之乎。漢耆曰。姑未得知矣。上曰。遺衣亦有稱數乎。漢耆曰。亦未得知矣。上曰。詳考補編及前例。明日更奏王大妃殿。明日承候。可也。漢耆先退。上曰。今日雨勢乍晴矣。國榮曰。然矣。上曰。上注書尙不入來乎。國榮曰。姑未入來矣。上曰。外梓宮似已到陵所矣。國榮曰。似早詣陵所矣。命退。承史以次退出。
정조 0년
行都承旨徐浩修坐。左承旨洪國榮藥院直。右承旨徐有慶坐直。左副承旨金文淳病。右副承旨申大升坐。同副承旨柳焵坐直。注書一員未差尹翊東病。假注書柳孟養藥院直徐龍輔仕直。事變假注書吳翰源仕。
정조 0년
備忘記。旣有新定節目。則司謁。雖摠別監。至於手本。則各有所掌。不當爲司謁之爲之。當爲司鑰之不爲。俱極矇然。司謁太明喆。書樓司鑰姜世重。一竝從重推考。
정조 0년
傳于徐浩修曰。軍器提調具善復使之來待。
정조 0년
柳焵啓曰。軍器提調具善復。依下敎來待矣。
정조 0년
傳于洪國榮曰。兵房承旨。與武庫提調入侍。
정조 0년
傳于洪國榮曰。洪樂仁特除職★★★處不動乎。卽爲催促入侍。
정조 0년
備忘記。傳于洪國榮曰。予之召洪樂仁非但欲面諭予意。使之往傳於奉朝賀。則一向偃處。尙無動靜。然則以宰臣違傲之故。而予意不得諭於奉朝賀乎。其在君臣之分。父子之義。得不寒心之甚。其令洪樂仁知悉。
정조 0년
又傳于曰。爲人臣而不知分義乎。問于洪樂仁。
정조 0년
洪國榮。以吏曹言啓曰。今日本曹開拆坐起時。考見京外褒貶啓本。則奉常寺正李身晦。以損體宜警爲目。僉正陳漢輔。以盍勉飭下爲目。通禮院兼引儀玄啓寅。以處身宜謹爲目。綾州牧使吳鉉胄。以杖或繁濫爲目。長城府使金恒柱。以振作宜勉爲目。務安縣監禛。以宜愼觀瞻爲目。長水縣監金安默。以威欠束吏爲目。鐵山府使李延喆。以聽斷或疎爲目。高原郡守金烜。以損體宜警爲目。則宜置下考而置諸中考。致勤點下。依定式。竝下考施行。礪山府使趙嶫。以事或差失爲目。慶興府使鄭觀采。以輕率宜恕爲目。文川郡守柳雲羽。以何妨或疎爲目。北靑府使李德傳。八字評品。頗有貶意。楚山府使李徽遠兩句題目。全無褒語。則宜置中考而置諸上考。致勤點下。依定式。竝中考施行。奉常寺參奉李普榮。高敞縣監金就大。依傳敎。竝下考施行。韓山郡守洪配漢。庇仁縣監李福遠。依傳敎。竝次考施行之意。敢啓。傳曰。知道。
정조 0년
柳焵。以轝士廳言啓曰。外梓宮陪往本廳從事官金聖和馳報內。今日申時。外梓宮。無弊陪進陵上。轝士軍。別無中暑大段致傷之事云。緣由。敢啓。傳曰。旣有傷脅者。則焉敢循例草記。大將李柱國從重推考。從事官當待廉問之回奏。更有所處分矣。
정조 0년
徐浩修。以軍器寺提調言啓曰。臣敬奉聖敎。進詣昌慶宮。各樣軍器。一一看審後。有頉名色。別單書入之意。敢啓。傳曰。知道。
정조 0년
柳焵。以兵曹言啓曰。依傳敎。昌德宮衛將鄭光淳。決棍加十五度後。移送刑曹之意。敢啓。傳曰。知道。
정조 0년
又以兵曹言啓曰。格浦別將李得仁。連二等居中。其不職可知。依例罷黜。何如。傳曰。允。
정조 0년
又以義禁府言啓曰。副司果李羽逵。禁推事。傳旨啓下矣。李羽逵時在京畿抱川地云。依例發遣府羅將拿來。何如。傳曰。允。
정조 0년
柳綱。以兵曹言啓曰。今日拆見諸道褒貶啓本。則北兵使柳鎭夏啓本中。訓戎僉使李光洙。以損體宜警爲目。吾村權管鄭復恒。以妄率宜警爲目。全羅左水使洪和輔啓本中。鹿島萬戶崔弘祥。以胡不勤飭爲目。則竝宜置下考而置諸中考。致勤點下。鉢浦萬戶全致和。以微過宜恕爲目。則宜置中考。而置諸上考。殊無嚴明殿最之意。當該帥臣。所當推考警責。而旣自政院察推。勿論。開城留守宋淳明啓本中。礪峴僉使崔宗華。以報辭失宜爲目。則宜置下考而置諸中考。亦無嚴明殿最之意。宋淳明推考警責。李光洙鄭復恒崔弘祥崔宗華。竝下考施行。全致和中考施行。平薪僉使李挺馝。司僕寺等第。以故失頗多。置諸中考。致勤點下。依例下考施行。馬梁僉使宋世僑。依承傳中考施行。何如。傳曰。允。
정조 0년
大司憲李聖圭。執義李一曾。司諫李在學。掌令柳榮鎭。持平李濟萬趙德潤。校理朴天衡。副校理鄭宇淳。正言姜。副修撰李儒慶啓曰。文女。敢以後宮。締結逆相。潛懷篡奪之心。肆行危逼之計。究厥情狀。罪關宗社。惡極天地。雖千剮萬戮。猶不足以少洩神人之憤。則豈可安置城外而止。請文女按律處斷。厚謙母子之罪。前後聲討。已盡窮凶之跡。凡在血氣之倫者。皆曰可殺。而至若厚謙平日作爲。莫非貫盈之惡。而撮其大者而言之。則竊弄威福也。危逼聖躬也。不滿代聽也。有一於此。難逭顯戮。況且耇輝復出之書。囚人南間之說。實是渠斷案眞贓。則其何可一刻容息於覆載之間乎。母子相應。內外交煽。潛懷凶圖。謀危宗國。此而不誅。其可謂國有法乎。厚謙之荐棘。其母之出第。不過薄勘。輿情憤菀。久而益激。請厚謙快正王法。其母依律處斷。竄配罪人洪麟漢。本以濫猾之性。濟以陰譎之行。締結厚謙。敢懷叵測之心。沮戲聽政。顯有爭抗之意。罪惡貫盈。昭布國人之耳目者。已悉於前後合辭之啓。而伏見傳敎下者。麟漢之罪狀。於是乎尤著則勘罪之命。只止於近地竄配。公議轉激。輿憤愈鬱。究厥罪狀。不可薄竄而止。請礪山府竄配罪人洪麟漢。絶島安置。付處罪人申晦。以當國首相。不思報效之道。乃反專事貪饕。市權趨勢。締結厚謙。百計敎誘。助成驕恣之氣焰。馴致滔天之罪惡者。莫非此人挑發慫慂之致也。當此厚謙討罪之日。爲其黨與者。次第鋤治。則特以位在大官。尙今倖逭者。其可曰。國有法乎。且其不盡終事之誠。幾僨莫重之事者。尤是不可容貸者。豈可付處而止。請付處罪人申晦。亟施遠竄之典。答曰。不允。
정조 0년
大司憲李聖圭。執義李一曾。司諫李在學。掌令柳榮鎭。持平李濟萬趙德潤。正言姜啓曰。亂逆何代無之。而豈有如文女聖國尙魯之窮凶極惡者哉。臣等伏見傳敎下者。益知其所不知。尤不勝心寒骨靑。繼之而沬血飮泣。戮尸之典於聖國尙魯。實爲當律。而旣有先大王禁令。則臣等雖不敢直請。至於逆種之只施爲奴。尙容覆載之間者。未免失之太。亂臣賊子亦無所懲畏。輿情齊憤。久而愈激。請聖國尙魯諸子。亟施當律。答曰。不允。
정조 0년
持平李濟萬啓曰。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴。而請大靜縣爲奴罪人金壽賢。依律處斷。洪述海身爲方伯之任。犯贓之數至於萬兩之多。道臣旣已査啓。王府亦已議讞。則其在國法。不可容貸也明矣。今此酌處之命。雖出於我聖上好生之德意。贓律不可不嚴。王法不可不伸。請鏡城府定配罪人洪述海。依律處斷。元義孫。曾於湖南藩任也。其所貪汚。已著於本道査啓。而錢至十萬。米爲二萬。其在懲墨之道。決不可容貸。今此酌處之命。雖出於好生之德意。三尺至嚴。豈可定配而止。請東萊府定配罪人元義孫。依律處斷。因山卜日。何等至重大。至敬謹處。而罪人金曄。乃敢以羊刃等說。肆然及於奏御文字。殿下所以嚴斥之。痛禁之者。可以見照燭奸狀。杜絶後弊之盛意。而及伏見該曹草記。則不過以詐。不以實論。只施杖徒之律。失之太輕矣。請罪人金曄。嚴刑島配。答曰。不允。
정조 0년
正言姜啓曰。南海縣圍籬安置罪人具庠。本以凶譎之性。兼有悖戾之行。陰結凶類。綢繆祕謀。出沒閃倏。如鬼如蜮。而今其凶肚眞贓。綻露於凶賊載興文書中。所捉書札。指意叵測。情節難掩。則今此酌處之命。雖出於好生之德。三尺至嚴決難容貸。請南海縣圍籬安置罪人具庠。更令王府。嚴鞫得情。夬正王法。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。拿鞫嚴問。依律處斷。南衙北寺。其限隔絶。我朝法意。尤爲截嚴。一有所犯。在法難容。中官申德龍。請簡義州府尹洪龍漢之事。方有行査之命。若使査事有實。曲循其請。則顧其罪。豈但止於罷削薄勘而已哉。龍漢之平日持身。不能自飭。致使中官。敢生因緣干囑之計者。卽此一節。已是淸朝搢紳之羞。其所警責。不必待行査決末之後也明矣。請副司直洪龍漢。爲先削職。答曰。不允。
정조 0년
丙申六月十六日辰時。上御廬次。左承旨入侍時。左承旨洪國榮。假注書徐龍輔。記事官卜台鎭文采五。以次進伏訖。命書傳敎曰。予在春邸時。慈宮誕日。宮僚雖不問安於慈宮。只爲問安於東宮。今番朝廷問安於大殿事。分付。又命書傳敎曰。孤露餘生。將逢再明。喜懼冞切之中。奉朝賀尙處城外。無以仰慰慈宮之心。予有下敎者。行副司直洪樂仁。其令便殿入侍。又命書傳敎曰。果能預爲團束。豈有臨時失伍之弊。況於昨日。見從事官。有所飭敎。則其所不察。現露於廉問之時。已極駭然。而至於莫重至近之地。結縛民人。先驅而行。至替把所。有若回示之擧者然云。笞之棍之。何所不可。而創此所無之事於莫重至近之地乎。轝士大將李柱國。方董錢役。姑先越俸三等。從事官金聖和汰去。國榮曰。大殿及惠慶宮湯劑。今日當稟定矣。上曰。進御淸暑六和湯停止。加減心腎湯。自今日煎入。惠慶宮進服淸暑六和湯。今姑停止。出榻敎命退。承史以次退出。
정조 0년
丙申六月十六日辰時。上御廬次。藥房副提調入侍時。副提調洪國榮。假注書柳孟養。記事官卜台鎭文采五。以次進伏訖。國榮曰。夜間聖體。若何。上曰。一樣矣。國榮曰。寢睡。何如。上曰。今夜則穩寢矣。國榮曰。今則暑候快勝。湯劑更爲議定乎。上曰。醫官入侍。吳道炯慶絢。徐命緯進前。上曰。暑氣稍解。六和湯姑爲停止乎。道炯曰。六和湯停止。心腎湯還爲進御。似好矣。上曰。惠慶宮患候。近已差復。所進湯劑。不必更進。何以爲之乎。道炯對曰。姑爲停止。似好矣。上曰。醫官兼官幾何。絢對曰。二人矣。命讀各道狀啓訖。命退去。諸臣以次出。
정조 0년
丙申六月十六日午時。上御廬次。都承旨軍器提調同爲入侍時。軍器提調具善復。行都承旨徐浩修。假注書徐龍輔。記事官卜台鎭文采五。以次進伏訖。上曰。軍器提調昨日甲胄點考乎。善復曰。點考則甲與胄。皆破傷不可用矣。上曰。何其破傷也。善復曰。似是年久而然矣。上曰。甲胄之年久破傷。極爲可惜。皆賜之軍門則。何如。善復曰。若欲區處。則其中百件賜之禁軍。其餘則賜之軍門。似好矣。上曰。空然破傷。極爲可惜矣。命善復先退。上曰。魂殿都監堂上金漢耆入侍。賤臣承命而出。與魂殿都監堂上金漢耆進伏。上曰。下玄宮時。玄纁尺數及遺衣件數知入乎。漢耆曰。玄纁各各十七尺而遺衣。依內出數。用之云矣。命漢耆先退。上曰。洪樂仁尙不入來云耶。浩修曰。姑無消息矣。上曰。他承旨入侍。賤臣承命而出。與左承旨洪國榮進伏。命書傳敎曰。領相旣已造朝。荐望。今日入啓事。分付備邊司。又命書傳敎曰。洪樂仁非大臣而偃處私次曰。有情勢不卽入來。極爲駭然。申飭。命退。承史以次退出。
정조 0년
丙申六月十六日申時。上御廬次。藥房副提調持湯劑入侍時。副提調洪國榮。假注書柳孟養。記事官卜台鎭文采五。醫官慶絢。以次進伏訖。絢奉湯劑進前。上進御。命讀公事訖。上曰。近來承旨。皆得人矣。國榮曰。然矣。上曰。右承旨爲人坦率。只有赤心而已。良可貴矣。右副同副之安詳。亦是可尙。國榮曰。右承旨斷無他心。只有天眞矣。上曰。同副文學。何如。國榮曰。善文云矣。上曰。雖以外貌觀之。眞箇文士貌樣矣。命讀吏曹開拆草記訖。命退去。諸臣以次出。
정조 0년
丙申六月十六日戌時。上御廬次。左承旨入侍時。左承旨洪國榮。假注書徐龍輔。記事官卜台鎭文采五。以次進伏訖。上曰。洪樂仁終無入來之意乎。國榮曰。方到闕外。終不入來矣。命書傳敎曰。一宰臣之於飭敎之下。偃不知動。分義道理。俱極寒心。且以合啓方張。爲情勢。則因渠情勢。而遽停合啓乎。將此而爲處義之端。慈宮之私覿私親。其無期乎。眞所謂語不成說。洪樂仁差下長峯水軍萬戶。其令勿爲入侍。直令辭朝。時任萬戶。遞付京職。命退。承史以次退出。
정조 0년
行都承旨徐浩修病。左承旨洪國榮藥院直。右承旨金文淳奉命在外。左副承旨申大升坐直。右副承旨李商巖坐直。同副承旨林得浩坐。注書尹翊東病一員未差。假注書柳孟養藥院直徐龍輔仕直。事變假注書吳翰源仕。
정조 0년
藥房都提調臣鄭存謙。提調臣徐命善。右副承旨申大升啓曰。庚炎轉甚。伏未審此時。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。中宮殿氣候。何如。臣等不任區區憂慮。敢來問安。竝此仰稟。答曰。知道。入侍。
정조 0년
申大升啓曰。今月二十日。都目政事爲之之意。敢啓。傳曰。知道。
정조 0년
傳于申大升曰。領議政箚子入之。
정조 0년
以水原府使望單子。傳于林得浩曰。改望。
정조 0년
備忘記。傳于林得浩曰。唐恩僉尉喪。本家貧寒云。米錢旣無前例。參酌題給事。分付。
정조 0년
備忘記。憲隷之恣犯邦憲。是豈設置風憲之義哉。身爲憲長。若能董督一府。則安有此弊。大司憲李聖圭爲先遞差。
정조 0년
備忘記。傳于申大升曰。東萊府使金悌行。予不知其何狀。而雖以柳義養繡衣時事言之。罷出云云之說。至登前筵席。先朝屢勤下詢。畢竟褒啓。此亦柳義養奉使不實之一段。而在悌行廬隅。宜思自處之道。尙今蹲冒。將至瓜期。亦於見士大夫風節。掃淸之。卽當先於還門鎖鑰。爲先改差。同副承旨柳戇。廿載起廢。近置喉院。坦直純愨。庶不負國。特除東萊府使。與新除灣尹。不多日內辭朝。
정조 0년
以承旨前望單子。李商巖落點。
정조 0년
傳于洪國榮曰。新除承旨李商巖。卽爲牌招察任。
정조 0년
備忘記。傳于林得浩曰。保釐之任重。兩都無間。至若松都。事少官閒。其爲治也。似非江都之比。而身爲居留之臣。等閒事爲。如是而日外此之不能事事。可以推則大抵試射賜第。卽廟堂奬勵武士之道。而日月占沒枝者。至於十三人之多。狀聞農形。亦朝家憂勤民事之意。而闕不封啓者。訖爲七八日之久。豈其耗不照察而然乎。抑或眛於事務而然乎。以此以彼。有難曲恕。開城留守宋淳明罷職。
정조 0년
備忘記。傳于洪國榮曰。右承旨徐有慶爲開城留守。
정조 0년
傳于申大升曰。新除授開城留守徐有慶。其令入來謝恩。
정조 0년
傳于洪國榮曰。承旨前望單子入之。
정조 0년
備忘記。傳于洪國榮曰。旣是當資之人。故雖命升遷。當此人多窠窄之時。一資宜惜。且諸都監役事。今旣垂畢。一都廳足矣。林得浩之陞資。柳義養處分代。更勿差出之意。傳于摠護使事。國葬都監魂殿都監郞廳。其令進來廳傳敎。
정조 0년
備忘記。傳于洪國榮曰。都廳林得浩。爲承旨。
정조 0년
傳于洪國榮曰。同副承旨牌招謝恩。
정조 0년
以承旨房單子。傳于洪國榮曰。仍。
정조 0년
傳于洪國榮曰。今則都廳。只是一人。與郞廳。輪回入直事。分付。
정조 0년
傳于申大升曰。左副承旨金文淳進去偕來。
정조 0년
傳于申大升曰。承旨房仍。
정조 0년
傳于洪國榮曰。玉堂持近思錄入侍。
정조 0년
洪國榮。以國葬都監郞廳。以摠護使言啓曰。誌石所監造官奉常寺參奉李普榮下考代。本寺主簿李陽普。依例除下直。下送燔造所之意。敢啓。答曰。知道。
정조 0년
洪國榮。以禮曹言啓曰。延福殿上冊寶。景慕宮上冊印吉日。旣已退行則習儀及各項吉日。事當次次退定。故令日官。更爲推擇原粘目及單子中。付標以入之意。敢啓。傳曰。知道。
정조 0년
洪國榮。以禮曹言啓曰。肇慶廟及歷代始祖。各道山川節祭吉日。竝以八月初七日。推擇啓下後。肇慶廟祭享香祝。則本廟參奉。前期十五日受去故。未及下去。而歷代始祖。山川祭香祝幣。則已爲下送矣。卒哭旣已退行於初九日。則卒哭之前。不可設行故。更以初十日推擇。香祝幣改磨鍊下送。文宣王釋奠祭。香祝幣。旣無自京下送之事。且以八月上丁日設行。則亦在於卒哭之前。不得設行。更以此意。知委各道。而原粘目中。竝爲政付標以入。歷代始祖。各道山川祭。前下送香祝幣。還爲上送。令香室淨處燒火之意。分付。何如。傳曰。允。
정조 0년
同副承旨臣柳戇。伏以昨伏見所下備忘。則昌德宮衛將鄭光淳罪犯。萬萬絶悖。衛將之職。謹守闕門。當禁其不當入之人。旣下標信。開門掖隷。佩通符。兼奉御押。則渠何敢一時留滯。而私相爭閧。不顧御押之至重。終不開門許入。已是跋扈難赦之罪。而若其與掖隷頭面時。雖奉御押。不納然後。於我生色之說。尤萬萬駭痛。專欲現能望賞故。拒御押。歐打奉命之人。此若不嚴繩。從此標信御押。將不得傳命於八方。而三軍在外。亦無以通號令。亞夫閉壁。見詔乃開。晉鄙持疑。亦未聞歐逐無忌之文。渠雖官微人賤。其在嚴君命懲後弊之道。不可決棍而止。軍律正罪。斷不可已也。不勝區區。先事防微之慮。惶恐。敢啓。傳曰。所啓得體。令攸司。考律以啓。
정조 0년
李商巖。以刑曹言啓曰。因承政院啓辭。罪人鄭光淳。令攸司考律以啓事。命下矣。取考律文。則大明律歐制使及本管長官條云。凡奉制命出使。而官吏歐之者。杖一百徒三年。考律以入之意。敢啓。傳曰。知道。
정조 0년
右承旨金文淳書啓。臣敬奉聖敎。馳往傳于西部龍山坊麻浦契。奉朝賀洪鳳漢所住處。則以爲臣。自來負犯之外。又添許久違慢之罪。以惶以悚。誅殛是俟。又於千萬意外。近侍遠臨。傳宣聖諭。十數行。誨責之旨。丁寧反復。奉讀未半。且感且泣。莫省措躬之所也。嗚呼。臣罪孽至重。遭罹罔測。下而致門戶之顚覆。上而貽聖主之憫念。血泣追愆。慙痛欲死。論其情踪。豈可以生人自處。而全保之聖恩。旣隆且厚。開釋之聖敎。旣溫且摯。區區感結之忱。他不暇顧。擬一進身。仰承德意。而不幸貞疾。適罹此際。跨朔沈篤。無以自力。已不勝其孤恩負德之罪。至於臣弟之罪。尙何可達。莫重之事。不善仰對。厥罪之罔赦。臣弟亦旣自知。則臣豈不知。且臣雖愚迷。亦豈不知君臣之義至重。兄弟之義反輕。而同氣之間。罪宜相及。則當此合辭方張之時。有不敢弁髦公議。冒沒抗顔。卽臣處義之不得不然者。而祗緣恩眷之難孤。未暇私情之猥提。伏想聖明。亦或俯燭昨日賤息之屢違嚴命。宜被重典。而反蒙恩補。闔門惶感到底冞切。仍念。臣之逖違嚴廬。今幾月矣。伏況明日異於常時。臣之耿耿戀係。固當如何。而今此恩諭。又復縷縷。臣雖在日夕俟罪之中。殘喘未絶。彝性尙存。則亦豈無此時暫膺之願。而目下病情。雖已屢陳。諸般症形。一向無減。積敗氣力。萬分難强。欲起還仆。終未變動瞻望雲闕。寸心倍結。且臣情病俱苦。尙稽嚴命。史官久留。已切惶悶。承宣偕來。尤極屑越。病裏添罪。罔知攸措。伏願深加體諒。召還承宣。治臣慢蹇。遄降鐵鉞云矣。臣旣承偕來之命。故姑爲仍留之意。敢啓。傳曰。知道。
정조 0년
領議政金陽澤箚曰。伏以以水原薦望事。致勤改望之命。臣之不善擬望之失。於是乎著矣。成命之下。固當卽爲擧行。而惶恧之心。不宜遽然冒當。且兩窠初擬之望。僚相相與消詳。而今此改望之擧。事出倉卒。僚相未及通議。不議於僚席而出望。曾無此例。似聞其還朝。在於今夕云。姑待其還。恐亦未晩。玆敢短箚煩控。乞賜裁察焉。取進止。答曰。省箚具悉卿懇。水原之兵馬。爲京畿最。而幅員又不下於楊廣二州。外都監之稱。肅祖所嘗命名於敝鞍藁鐙。曾在先朝。亦不嚴敎乎。鈐轄於京師。爲諸路之要衝。則苟非才諝足以經理。文識足以旁遠。地望足以彈壓之人。則未可易授也明矣。俄者改望之命。出於爲官擇人。於卿何辭之有。時刻差遲。得人爲好。所請依施焉。仍傳曰。此批答。遣史官。傳諭于領議政。
정조 0년
丙申六月十七日卯時。朝奠陪祭入侍時。同副承旨柳戇。假注書徐龍輔。記事官卜台鎭文采五。都廳林得浩。以次陪進。上自廬次。詣殯殿中排設廳視膳訖。行朝奠。儀注上同上還廬次。諸臣以次退出。
정조 0년
丙申六月十七日卯時。上御廬次。藥房入診入侍時。都提調鄭存謙。提調徐命善。副提調洪國榮。假注書柳孟養。記事官卜台鎭文采五。醫官慶絢吳道炯徐命緯。以次進伏訖。存謙曰。日熱轉甚。聖體。若何。上曰。一樣矣。存謙曰。寢睡連得善爲之乎。上曰。日熱氣煩。近不穩寢矣。存謙曰。王大妃殿氣候。若何。上曰。一向平安矣。存謙曰。惠慶宮氣候。若何。上曰。近日則差勝矣。存謙曰。暑熱方盛。六和湯。時時進御。以好矣。上曰。今番守令窠幾何。命善曰。今番則最多矣。上曰。箕伯之灣尹書中。誠爲難事。存謙曰。威重不足之題。可謂襯着題目也。上曰。雨勢快霽。爲農事甚幸。存謙曰。然矣。外梓宮移奉時。亦不雨。似有感應之理矣。上曰。亦不偶然之事也。上曰。昨日衛將事問之否。存謙曰。臣亦聞之。極爲駭妄矣。上曰。出示御押。而一向牢拒。直報兵曹。尤極無據矣。上曰。濟州人馬之多數漂沒。極其驚慘。命善曰。貢馬最初漂沒時。有勿封之敎。今番八十匹漂沒。亦甚夥然。此亦當有下敎矣。上曰。然矣。命書傳敎曰。貢馬八十匹漂失之代。依初下敎。亦勿封進事。分付濟州牧使。命善曰。因山敎是時。各差備馬入把之數。極其浩多。以本寺馬。勢難分排。外驛馬每驛各二匹。依例分定。以爲一體入把之地。何如。上曰。依爲之。出擧條上曰。幸荷神庥。潦雨少霽。言念三農。予庸慰滿。諸獻官執事虔禱之效。亦可驗。興仁之門獻官李秉模。崇禮門獻官申應顯。敦義門獻官沈有鎭。肅靖門獻官金履正。各弦弓一張賜給。大祝沈豊之申大年李謙彬徐有防。各不粧弓一張賜給。出傳敎上曰。軍門吏隷。尤非他司之比。則郞廳之使喚下人。有此至近處犯禁之事。不能束下之罪。在所難免。肅靖門獻官金履正罷職。身爲太常之守僕。將事之夜。恣意飮酒。事極駭然。敦義門進排該寺官員汰去。監察之職。古之殿中御史也。風憲之掌。與臺諫等。帶卒墨尺。肆自飮草。略不畏忌。此等監察。不可無罪。崇禮門監察問名拿問定罪。其他或有犯禁。而未及現露之官員。或有微賤之吏隷。官員勿論。吏隷各令本司。從輕重科治。出傳敎命退去。諸臣以次出。
정조 0년
丙申六月十七日巳時。上御廬次。坐直承旨入侍時。右副承旨申大升。假注書柳孟養。記事官卜台鎭文采五。以次進伏訖。上命讀院議啓辭賜批。上曰。同副獨啓入啓之時。移拜外職。代房承旨承批。出傳敎命書傳敎曰。昨日召卿子。欲令卿子。往傳予意於卿。諭卿以入侍之意。卿子處義。當以洪麟漢事之未停合啓。爲情勢云。以卿之心。必不如卿子之過當也。卿須思之。明日。卽慈宮生辰日也。慈宮欲見卿之心。當如何。予之仰慰慈宮之心。又當如何。卿雖以美恙未痊爲辭。此非難强之疾。則一味巽辭。無意膺召。不思所以慰我慈意之道乎。今日必欲召致卿面諭。卿★卽爲入城。卿以洪麟漢事。復若卿子之引義。則是非所望於卿者。卿自卿也。洪麟漢自洪麟漢也。其在敦倫之道。使兄異弟。予非得已。且卿之入侍。非是官職。則尤何可一任等閑之讓。自春徂夏之啓。爲事乎。卿其擇斯二者之間可乎。洪麟漢合啓時。卿入城然後。可以見卿。所執之義分。大抵卽事卽物。莫不有理。萬殊之分。洞知一理之原然後。可謂善見理矣。君臣也。兄弟也。尤豈遲待一原之究。而不疑於萬殊之分乎。卿其思之。予言不再。此敦諭。右承旨徐有慶。傳諭于洪奉朝賀。期於偕來。上曰。保障重地。旣兼奉安影幀。則其爲嚴重。與京闕等。則賊人唯意偸竊於行宮之內庫。甚至有留宿正堂內房之擧。常時該府之紀律。若能嚴密。則豈有此弊。今番雖幸現捉。昨冬偸竊時留相。初不發捕。亦不致察。若此不已。莫重之處。亦當有如此之事。豈不懍然。然則留相設置之意。在於使其養病於京第乎。其視宗澤。豈不愧恧之甚。前江華府留守洪樂命。下義禁府推考。出傳敎命退去。諸臣以次出。
정조 0년
丙申六月十七日未時。上御廬次。藥房副提調持湯劑入侍時。副提調洪國榮。假注書柳孟養。記事官卜台鎭朴祐源。醫官慶絢。以次進伏訖。絢奉湯劑進前。上進御。上命國榮。讀心經。講論治心之道。上曰。人君爲治。專由於正心。蕫子所謂正心以正朝廷者。此也。國榮曰。自古人君。孰不欲正心以出治哉。徒言正心。而不本於學。則終無下手處。所謂學問者無他。只是主敬而存此心。講學而明此理。不覩不聞之前。所以戒懼者。愈嚴愈肅。以至於無一毫之偏倚。酬酢萬變之處。所以省察者。愈精愈密。以至於無一毫之差謬。必使人欲退聽。天理昭著。此皆學問之事。殿下之學問。非不高明。而召對每或間斷。恐有違於乾健不息之義。程夫子有言曰。人君一日之間。親賢士大夫之時多。親寺人宮女之時少。則自然氣質變化。德器成就。是故。君德成就。責在經筵。今雖哀疚之中。頻接儒臣。朝夕開筵。使之開陳善道。講磨治禮。以廣聞聽。則聖智益明。王猷允塞矣。上曰。承旨勉戒。言甚勤擧。極用嘉尙。學本空疎。方在哀疚。不遑頻接儒臣。且機務倥悤。開講每患間斷。只切愧恧而已。命讀狀啓訖。命退去。諸臣以次出。
정조 0년
丙申六月十七日申時。上詣殯殿。行夕上食入侍時。右副承旨李商巖。假注書柳孟養。記事官卜台鎭朴祐源。都廳李秉模。以次侍立訖。上具衰服。詣中排設廳。視膳行禮。儀注上同。行禮訖。上還廬次。諸臣遂退出。
정조 0년
丙申六月十七日戌時。上御廬次。左承旨入侍時。左承旨洪國榮。假注書徐龍輔。記事官卜台鎭朴祐源。以次進伏訖。上曰。開城留守入侍。賤臣承命而出。與開城留守徐有慶進伏。上曰。卿以大行大王初喪時禮房。當爲陞資。而尙未陞資。且近以近密試卿。卿之心事。實爲嘉尙故。特授此任。意亦有在。卿須克盡國事。懋哉懋哉。有慶曰。臣才識魯莽。而聖恩如是隆重。惶隕震越。不知圖報之所矣。命有慶先退。命書傳敎曰。莫重公事誤下。當該中官。越俸一等。命退。承史以次退出。
정조 0년
丙申六月十七日初更四點。上御廬次。坐直承旨入侍時。右副承旨李商巖。假注書徐龍輔。記事官卜台鎭朴祐源。以次進伏訖。上曰。玉堂上下番。持太極圖說入侍。賤臣承命而出。與校理朴天衡。副修撰李獻慶進伏。天衡獻慶讀太極圖說訖。天衡曰。太極動而生陽。靜而生陰。一動一靜。互爲其根。此陰陽動靜之理也。自天子。以至於庶人。如非陰陽動靜。何以齊家而治國。惟殿下留意於是焉。獻慶曰。太極者。非但天地之理。天下萬物。莫不各俱太極之理。苟能知其陰陽動靜之理而行之。修身齊家治國平天下之道。其將不待他求。而得之此矣。惟殿下深留聖聰焉。上曰。所陳文義。俱甚切實。可不體念。命退。諸臣以次退出。